b'\n_START_ARTICLE_\nHialuronska kislina\n_START_SECTION_\nKemijska zgradba\n_START_PARAGRAPH_\nKemijsko zgradbo hialuronske kisline je v 50-ih letih prej\xc5\xa1njega stoletja odkril Karl Meyer s sodelavci. S pomo\xc4\x8djo kemijskih in encimskih metod so odkrili, da gre za linerani polimer, zgrajen iz ponavljajo\xc4\x8dih disaharidnih enot D-glukuronske kisline (1-\xce\xb2-3) in N-acetil-D-glukozamina (1-\xce\xb2-4). Hialurosnka kislina, pridobljena iz tkiv, obstaja v razli\xc4\x8dnih molekulskih masah, v povpre\xc4\x8dju pa zna\xc5\xa1a ve\xc4\x8d milijonov. Povpre\xc4\x8dna dol\xc5\xbeina polimerne verige v sklepni ma\xc5\xbei zna\xc5\xa1a 3\xe2\x80\x934 milijone Da, pre\xc4\x8di\xc5\xa1\xc4\x8dena hialuronska kislina, pridobljena iz popkovine, pa meri v dol\xc5\xbeino povpre\xc4\x8dno 3.140.000 Da.\n_START_SECTION_\nBiosinteza\n_START_PARAGRAPH_\nHialuronska kislina se sintetizira s pomo\xc4\x8djo integralnih membranskih beljakovin hialuronan-sintaz, ki se pri vreten\xc4\x8darjih nahajajo v treh oblikah: HAS1, HAS2 in HAS3. Encimi gradijo verigo hialuronske kisline, tako da na nastajajo\xc4\x8di polisaharid izmeni\xc4\x8dno pripenjajo glukuronsko kislino in N-acetilglukozamin. Sintetizirana hialuronska kislina se nato s prena\xc5\xa1alno beljakovino ABC prenese skozi celi\xc4\x8dno membrano v zunajceli\xc4\x8dni prostor.\n_START_SECTION_\nPridobivanje\n_START_PARAGRAPH_\nUporaba hialuronske kisline v klini\xc4\x8dne namene se je za\xc4\x8dela v za\xc4\x8detku 80-ih let prej\xc5\xa1njega stoletja, po tem, ko je Endre Balazs odkril na\xc4\x8din pridobivanja visoko pre\xc4\x8di\xc5\xa1\xc4\x8dene visokomolekularne hialuronske kisline, ki ni povzro\xc4\x8dala vnetnih odzivov, iz popkovine in petelinjih grebenov. Tradicionalni na\xc4\x8din pridobivanja iz grebenov zamenjuje biotehnolo\xc5\xa1ko pridobivanje, s pomo\xc4\x8djo bakterijskega vrenja; za industrijske namene se uporablja predvsem bakterija Streptococcus zooepidemicus. Vendar pa s streptokoknim vrenjem pridobljena hialuronska kislina predstavlja tveganje pri klini\xc4\x8dni uporabi zaradi vsebnosti bakterijskih endotoksinov, zato se je pojavila novej\xc5\xa1a alternativa pridobivanja rekombinantne hialuronske kisline, pri \xc4\x8demer se uporabljajo razli\xc4\x8dne, tako grampozitivne kot gramnegativne bakterije (Bacillus sp., Lactococcos lactis, Agrobacterium sp., Escherichia coli ...).\n_START_SECTION_\nKlini\xc4\x8dna uporaba\n_START_PARAGRAPH_\nHialuronska kislina se uporablja intraartikularno pri zdravljenju osteoartroze, saj zavira propadanje hrustanca. Injicira se v tedenskih intervalih, navadno 3\xe2\x80\x935-krat. Sama hialuronska kislina in njeni derivati se ka\xc5\xbeejo kot reolo\xc5\xa1ko koristno in u\xc4\x8dinkovito sredstvo za zdravljenje osteoartroze zaradi svojih elastoviskoznih zna\xc4\x8dilnosti. Pri osteoartrozi je namre\xc4\x8d zmanj\xc5\xa1ana elastoviskoznost sklepne ma\xc5\xbee zaradi zmanj\xc5\xa1ane velikosti molekul in zmanj\xc5\xa1ane koncentracije hialuronske kisline zaradi sklepnega izliva ob vnetju. Zaradi tega je za\xc5\xa1\xc4\x8dita hondrocitov zmanj\xc5\xa1ana. Pozitivne rezultate terapije opisujejo najhitreje po treh tednih od aplikacije v sklep in najkasneje po treh mesecih. Najdlje trajajo\xc4\x8di u\xc4\x8dinek je \xc5\xa1est mesecev. Nekatere \xc5\xa1tudije pa ka\xc5\xbeejo, da u\xc4\x8dinek ni dokazljiv in zato uporaba pri zdravljenju osteoartroze ni upravi\xc4\x8dena._NEWLINE_Uporablja se tudi v ko\xc5\xbenih pripravkih za celjenje ran, opeklin, ko\xc5\xbenih razjed in kot vla\xc5\xbeilno sredstvo. Pogosto se promovira tudi za uporabo v izdelkih proti staranju, vendar ni znanstvenih dokazov, da bi lahko z uporabo na ko\xc5\xbei ali z zau\xc5\xbeitjem hialuronska kislina prepre\xc4\x8dila procese staranja._NEWLINE_Uporablja se tudi pri dolo\xc4\x8denih oftalmolo\xc5\xa1kih in otolo\xc5\xa1kih posegih ter v estetski medicini za regeneracijo mehkih tkiv.'